Μαγδαληνή της Σουηδίας

Πρώιμα χρόνια

Η Μαγδαληνή γεννήθηκε στις 10 Ιουνίου 1982 στο Κάστρο Ντρότνινγκχολμ. Η βάπτισή της έγινε στις 31 Αυγούστου 1982 στην εκκλησία των ανακτόρων. Ανάδοχοι ήταν ο Ανδρέας της Σαξονίας-Κόμπουρκ & Γκότα, ο Βάλτερ Σόμερλαθ, η Βενεδίκτη της Δανίας και η Χριστίνα της Σουηδίας.
Από το 1985 έως το 1989 η Μαγδαληνή παρακολουθούσε μαθήματα στο σχολείο Βέστερλεντ. Η εκπαίδευσή της συνεχίστηκε και σε άλλα ιδρύματα της χώρας. Το 2001 ολοκλήρωσε την μεταδευτεροβάθμια εκπαίδευσή της με την αποφοίτησή της από το σχολείο Ενσκίλντα της Στοκχόλμης.
Κατά τη διάρκεια του φθινοπώρου του 2001, η Πριγκίπισσα έζησε στο Λονδίνο, όπου σπούδασε αγγλική φιλολογία. Την άνοιξη του 2002, ξεκίνησε μελέτη στην Εισαγωγή του Σουηδικού Δίκαιου, ενώ την ίδια περίοδο απέκτησε την πιστοποίηση γνώσης ηλεκτρονικών υπολογιστών ECDL. Τον Ιανουάριο του 2003 η Πριγκίπισσα εντάχθηκε στο Πανεπιστήμιο της Στοκχόλμης όπου ξεκίνησε σπουδές στην ιστορία της τέχνης. Το φθινόπωρο του 2004 η πριγκίπισσα ξεκίνησε να παρακολουθεί μαθήματα εθνολογίας στο ίδιο πανεπιστήμιο. Αποφοίτησε στις 23 Ιανουαρίου 2006 με μπάτσελορ στην ιστορία της τέχνης, την εθνολογία και τη σύγχρονη ιστορία. Το 2007 σπούδασε παιδική ψυχολογία.
Η Μαγδαληνή μιλάει άπταιστα αγγλικά, γερμανικά και σουηδικά, αλλά και μεσαίου επιπέδου γαλλικά.

Προσωπικά ενδιαφέροντα

Η Πριγκίπισσα Μαγδαληνή απολαμβάνει το σκι και την ιππασία, ενώ έχει διαγωνισθεί στο αγώνισμα υπερπήδησης εμποδίων με άλογο. Η ίδια ενθαρρύνει και υποστηρίζει τους νέους που συμμετέχουν στην ιππασία. Δείχνει πολύ ενδιαφέρον για τον πολιτιστικό κόσμο, ιδιαίτερα για το θέατρο, το χορό και την τέχνη.

Επίσημα καθήκοντα

Η πριγκίπισσα αναλαμβάνει ορισμένα επίσημα καθήκοντα εκ μέρους του πατέρα της και του λαού της Σουηδίας. Τα καθήκοντά της περιλαμβάνονται με την συμμετοχή της την ημέρα της Εθνικής Επετείου της Σουηδίας, στα γενέθλια του Βασιλιά και της Βασίλισσας, στις εκδηλώσεις των βραβείων Νόμπελ, σε δείπνα και επίσημες επισκέψεις μαζί με άλλα μέλη της βασιλικής οικογένειας της χώρας.

Φιλανθρωπικό έργο

Είναι ο προστάτης της οργάνωσης Min Stora Dag (Μεγάλη Μου Μέρα) και είναι επίσης συνδεμένη με τους οργανισμούς Europa Nostra, Carl Johan-League και Royal Motorboat Club. Το 2006 έκανε εκπαίδευση για έξι μήνες στην έδρα της UNICEF  στη Νέα Υόρκη και εργάστηκε πάνω στις Υπηρεσίες Παιδικής Προστασίας. Το 2012 υπήρξε συνιδρυτής του οργανισμού ThankYou by Childhood, ο οποίος εργάζεται για την ευαισθητοποίηση γύρω από τα ζητήματα της σεξουαλικής κακοποίησης των παιδιών.

Γάμος και οικογένεια

Στις 11 Αυγούστου 2009, η Μαγδαληνή, ανακοίνωσε τον αρραβώνα της με τον δικηγόρο Τζόνας Μπέργκστρομ, με τον οποίον βρισκόταν σε σχέση από το 2002. Ωστόσο, τον Απρίλιο του 2010 ανακοινώθηκε ότι ο γάμος είχε ακυρωθεί και ότι ο αρραβώνας έπαψε να ισχύει.
Στις 25 Οκτωβρίου 2012 τα σουηδικά ανάκτορα ανακοίνωσαν τον νέο αρραβώνα της, αυτή τη φορά με τον επιχειρηματία Κρίστοφερ Ο'Νιλ. Ο γάμος διεξήχθη στις 8 Ιουνίου 2013 στη Στοκχόλμη, παρουσία πολλών ξένων επισήμων.
Το πρώτο παιδί του ζευγαριού, η κόρη τους Πριγκίπισσα Ελεονώρα, Δούκισσα του Γκότλαντ, γεννήθηκε στη Νέα Υόρκη στις 20 Φεβρουαρίου 2014.
Στις 19 Δεκεμβρίου 2014 ανακοινώθηκε ότι η Μαγδαληνή ήταν έγκυος με το δεύτερο παιδί τους, που αναμένετο να γεννηθεί το καλοκαίρι του 2015. Το παιδί αυτό, ο γιος τους Πρίγκιπας Νικόλαος, Δούκας του Όνγκερμανλαντ, γεννήθηκε στις 15 Ιουνίου 2015 στη Στοκχόλμη. Στις 27 Αυγούστου 2017 ανακοινώθηκε ότι η πριγκίπισσα και ο σύζυγός της, περιμένουν το τρίτο τους παιδί τον Μάρτιο του 2018. Στις 9 Μαρτίου 2018, η Μαγδαληνή γέννησε το τρίτο της παιδί, ένα κορίτσι την Πριγκίπισσα Αδριανή, Δούκισσα του Μπλεκίνιε, στο νοσοκομείο Νταντέρουντ.